b'\n_START_ARTICLE_\nObdobje Hej\'an\n_START_SECTION_\nZgodovina\n_START_PARAGRAPH_\nLeta 794 cesar Kanmu prestavi prestolnico v Hej\'an-kjo (dana\xc5\xa1nji Kjoto), s \xc4\x8dimer se zaklju\xc4\x8di obdobje Nara.\xc2\xa0Najprej jo je \xc5\xbeelel vzpostaviti v mestu Nagaoka-kjo, a je mesto prizadela serija nesre\xc4\x8d, zato se je na koncu prestavila v Kjoto. Na koncu 9. stoletja se je na Kitajskem zgodil\xc2\xa0upor, zato so se japonske misije na Kitajsko dinastije Tang kon\xc4\x8dale, s tem pa tudi\xc2\xa0uvoz kitajskih izdelkov. Razvijati se je za\xc4\x8dela neodvisna japonska kultura kokufu bunka. Kulturo obdobja Hej\'an so ob\xc4\x8dudovale mnoge poznej\xc5\xa1e generacije. V istem \xc4\x8dasu se pojavi tudi samurajski razred, ki kasneje prevzame vodenje dr\xc5\xbeave in vzpostavi fevdalni sistem._NEWLINE_Vladarstvo je le\xc5\xbealo v cesarski dru\xc5\xbeini, a je dejansko mo\xc4\x8d vihtel klan Fud\xc5\xbeivara. Oni in druge plemenite dru\xc5\xbeine pa so za varovanje svojih interesov potrebovali policijo, stra\xc5\xbeo in vojsko. Bojevni\xc5\xa1ki razred je zato vseskozi pridobival na vplivu.\xc2\xa0\xc5\xbde okoli leta 939 je Tajra no Masakado ogro\xc5\xbeal avtoriteto centralne vlade. Zanetil je vstajo v vzhodni provinci Hita\xc4\x8di, skoraj isto\xc4\x8dasno pa se je na zahodu puntal \xc5\xa1e Fud\xc5\xbeivara no Sumitomo. Pravi voja\xc5\xa1ki prevzem pa je bil \xc5\xa1e stoletja stran, saj se je ve\xc4\x8dina mo\xc4\x8di vlade ohranjala v zasebnih vojskah\xc2\xa0\xc5\xa1ogunata._NEWLINE_Vstop bojevni\xc5\xa1kega razreda na dvorni parket se je zgodil kot posledica\xc2\xa0upora Hogen. V tem \xc4\x8dasu je Tajra no Kijomori o\xc5\xbeivel prakso klana Fud\xc5\xbeivara, saj je lastnega vnuka posadil na prestol, s tem pa je lahko sam vladal kot regent. Klan Tajra je bil pora\xc5\xbeen \xc5\xa1ele v genpejski vojni, s katero se za\xc4\x8dne obdobje Kamakura. Leta 1185 odvzame Minamoto no Joritomo mo\xc4\x8d cesarjem in\xc2\xa0ustanovi \xc5\xa1ogunat\xc2\xa0v Kamakuri.\n_START_SECTION_\nRegenti Fud\xc5\xbeivara\n_START_PARAGRAPH_\nKo je cesar Kanmu prestavil prestolnico v Kjoto, kjer je ostala naslednjih 1000 let, je to storil za utrditev geopoliti\xc4\x8dne mo\xc4\x8di svoje vlade in utrditev cesarske avtoritete. \xc5\xbdivljenje na dvoru v Nari je postajalo du\xc5\xa1e\xc4\x8de zaradi velikega vpliva sve\xc4\x8denika Dokjota in nara\xc5\xa1\xc4\x8dajo\xc4\x8de sekularne mo\xc4\x8di budisti\xc4\x8dnih in\xc5\xa1titucij v mestu.\xc2\xa0Kjoto je bil dobro re\xc4\x8dno povezan z morjem, po kopnem pa je bil dober tudi dostop do vzhodnih provinc. Zgodnje obdobje Hej\'an (784-967) je bilo nadaljevanje kulture Nara; kot Nara je bil tudi Hej\'an-kjo zgrajen po vzoru prestolnice kitajske dinastije Tang v \xc4\x8canganu, a veliko ve\xc4\x8dji od Nare. Cesar Kanmu je \xc5\xbeelel izbolj\xc5\xa1ati\xc2\xa0uradni\xc5\xa1ki sistem po vzoru dinastije Tang.\xc2\xa0Novi sistem ricurjo\xc2\xa0je \xc5\xbeelel poustvariti kitajski imperij Tang na Japonskem, \xc4\x8deprav sta bili dr\xc5\xbeavi "na povsem drugih stopnjah razvitosti".\xc2\xa0Reforme Tajka in kodeks Tajho so po\xc4\x8dasi izgubljali na pomenu, a je bila cesarska vlada \xc5\xbeivahna. Z izogibanjem sprejetju drasti\xc4\x8dnih novih reform je\xc2\xa0uspelo Kanmuju zmanj\xc5\xa1ati napetost in boje med politiki, s \xc4\x8dimer je postal eden mo\xc4\x8dnej\xc5\xa1ih cesarjev._NEWLINE_\xc4\x8ceprav je leta 792 opustil voja\xc5\xa1ko obveznost, se je cesar Kanmu vseeno podajal na voja\xc5\xa1ke ofenzive, da bi podjarmil ljudstvo Emi\xc5\xa1i, verjetne potomce izpodrinjenega ljudstva D\xc5\xbeomon, ki so zdaj \xc5\xbeiveli na severu in vzhodu Japonske. Po zmagah v letu 794 je leta 797 imenoval novega poveljnika Sakanoue no Tamuramarota in mu dal naziv Sej-i Taj\xc5\xa1ogun\xc2\xa0("general, ki podjarmi barbare"). Do leta 801 je \xc5\xa1ogun podjarmil ljudstvo Emi\xc5\xa1i in raz\xc5\xa1iril cesarstvo do vzhoda Hon\xc5\xa1uja, a je bil nadzor nad temi provincami ohlapen. V 9. in 10. stoletju so velike dru\xc5\xbeine nehale\xc2\xa0upo\xc5\xa1tevati kitajski na\xc4\x8din obdav\xc4\x8denja in\xc2\xa0upravljanja zemlje. Japonska se je stabilizirala in cesarska dru\xc5\xbeina si je zagotovila dedno nasledstvo, a se je mo\xc4\x8d koncentrirala v dru\xc5\xbeini Fud\xc5\xbeivara, ki je delovala v smeri razvoja dr\xc5\xbeave._NEWLINE_Po smrti cesarja Kanmuja leta 806 so\xc2\xa0ustanovili dva\xc2\xa0urada za prilagoditev\xc2\xa0uradni\xc5\xa1ke strukture, kot se je ohranila po reformah Tajka in kodeksu Tajho. Preko novega zasebnega urada je lahko cesar bolj samozavestno in direktno izdajal edikte. Novi\xc2\xa0urad metropolitanske policija je po ve\xc4\x8dini zamenjal enote ceremonialne cesarske stra\xc5\xbee. \xc4\x8ceprav sta\xc2\xa0urada povrnila nekaj avtoritete k cesarju, sta skupaj z drugimi kitajskimi strukturami po\xc4\x8dasi bledela v razvijajo\xc4\x8di se dr\xc5\xbeavi. Leta 838 so prekinili po\xc5\xa1iljanje misij na Kitajsko, ki so se za\xc4\x8dele leta 630, s \xc4\x8dimer so se kon\xc4\x8dali kitajski vplivi.\xc2\xa0Dr\xc5\xbeava dinastije Tang je bila v propadu in preganjali so budisti\xc4\x8dne sve\xc4\x8denike, zato so Japonci izgubljali spo\xc5\xa1tovanje do kitajskih in\xc5\xa1titucij. Dr\xc5\xbeava se je za\xc4\x8dela obra\xc4\x8dati navznoter._NEWLINE_Klan Soga je v 6. stoletju prevzel nadzor nad prestolom, v 9. stoletju je s porokami v cesarsko dru\xc5\xbeino isto\xc2\xa0uspelo tudi klanu Fud\xc5\xbeivara. \xc4\x8clan dru\xc5\xbeine je postal prvi vodja novoustanovljene cesarjeve zasebne pisarne, pa tudi regent (se\xc5\xa1\xc5\xa1o) cesarjevemu vnuku in kanpaku. Na koncu 9. stoletja so mnogi cesarji neuspe\xc5\xa1no posku\xc5\xa1ali omejiti Fud\xc5\xbeivare. Kratko obdobje v \xc4\x8dasi vladavine cesarja Dajga (897-930) je bil sistem regentov Fud\xc5\xbeivara suspendiran in cesar je vladal direktno._NEWLINE_Fud\xc5\xbeivare pa so med njegovim vladanjem vseeno postajali mo\xc4\x8dnej\xc5\xa1i. Centralni nadzor nad dr\xc5\xbeavo je kopnel, zato so velike dru\xc5\xbeine in verske organizacije zgodaj v 10. stoletju kopi\xc4\x8dile zemlji\xc5\xa1\xc4\x8da \xc5\xa1oen\xc2\xa0in bogastvo. V zgodnjem obdobju Hej\'an so dobila posestva \xc5\xa1oen\xc2\xa0pravni status, zato so za\xc4\x8dele ve\xc4\x8dje verske\xc2\xa0ustanove zahtevati ve\xc4\x8dne nazive, olaj\xc5\xa1ave pri davkih in imuniteto pred dr\xc5\xbeavno in\xc5\xa1pekcijo zemlji\xc5\xa1\xc4\x8d. Za obdelovalce zemlje je postalo koristno, \xc4\x8de so lastni\xc5\xa1tvo prenesli na posestve \xc5\xa1oen\xc2\xa0v zameno za del \xc5\xbeetve. Ljudje in zemlja so bili vse manj pod nadzorom centra in davkarije, kar je de facto\xc2\xa0vrnitev v stanje pred reformami Tajka._NEWLINE_V nekaj desetletjih po smrti cesarja Dajgota so imele Fud\xc5\xbeivare popolni nadzor nad dvorom. Do leta 1000 je lahko Fud\xc5\xbeivara no Mi\xc4\x8dinaga posedel ali razre\xc5\xa1il s prestola kateregakoli cesarja. Tradicionalnim\xc2\xa0ustanovam ni ostalo skoraj ni\xc4\x8d avtoritete, vse zadeve so\xc2\xa0urejali zasebni\xc2\xa0uradniki klana. Zgodovinar George B. Sansom jih je poimenoval "dedni diktatorji"._NEWLINE_Kljub polastitvi cesarske avtoritete so Fud\xc5\xbeivare vladale v \xc4\x8dasi kulturnega in\xc2\xa0umetni\xc5\xa1kega razcveta na cesarskem dvoru in med aristokrati. Zanimali so se za lahkotno poezijo in literaturo v jeziku navadnih ljudi. S poenostavitvijo kitajskih pismenk so razvili dve foneti\xc4\x8dni japonski pisavi, hiragano in katakano. S hiragano se je razcvetela vernakularna (ljudska) literatura, ki so jo pisale dvorne \xc5\xbeenske, ki niso prejele izobrazbe v kitaj\xc5\xa1\xc4\x8dini kot mo\xc5\xa1ki. Tri \xc5\xbeenske iz konca 10. in za\xc4\x8detka 11. stoletja so predstavile poglede na \xc5\xbeivljenje in romance na dvoru Hej\'an; "mati Fud\xc5\xbeivara Mi\xc4\x8dicuna" v Kagero Nikkiju, Sej \xc5\xa0onagon v Povestih izpod blazine\xc2\xa0in Murasaki \xc5\xa0ikibu v Princu in dvornih gospeh. Po stoletju posnemanja kitajskih oblik se pojavi domorodna\xc2\xa0umetnost in \xc5\xbeivahno pobarvan slog\xc2\xa0jamato-e, ki slika dvorno \xc5\xbeivljenje in zgodbe o templjih, sveti\xc5\xa1\xc4\x8dih. Jamato-e\xc2\xa0je\xc2\xa0postal pogost v srednjem in poznem obdobju Hej\'an, s \xc4\x8dimer se vzpostavi vzorec, ki v japonski\xc2\xa0umetnosti vztraja do danes._NEWLINE_Tudi decentralizacija je bila v razmahu, saj so nastajale patriarhatske "hi\xc5\xa1ne vlade" kot v klanskem sistemu prej\xc5\xa1njih dob. V lu\xc4\x8di dru\xc5\xbebenih, ekonomskih in politi\xc4\x8dnih sprememb so in\xc5\xa1titucije iz \xc4\x8dasa kodeksa Tajho zapadle do kve\xc4\x8djemu ceremonialne vloge, pojavila pa se je potreba po novih. Dru\xc5\xbeinske\xc2\xa0uprave so postajale javne in\xc5\xa1titucije, zadeve dru\xc5\xbeine Fud\xc5\xbeivara pa so postale dr\xc5\xbeavne zadeve (npr. ustoli\xc4\x8devanje). Temu vzorcu prepletenosti dru\xc5\xbeine in dr\xc5\xbeave so sledili tudi drugi klani in samostani. Aristokracija se je\xc2\xa0ukvarjala prete\xc5\xbeno z\xc2\xa0upravljanjem zemlje, pa ne zaradi \xc5\xa1ibke centraliziranosti avtoriteti, ampak zaradi mo\xc4\x8dne solidarnosti znotraj dru\xc5\xbein in pomanjkanja ob\xc4\x8dutka, da je Japonska enotna nacija.\n_START_SECTION_\nVzpon voja\xc5\xa1kega razreda\n_START_PARAGRAPH_\nNa zgodnjih dvorih so zaradi voja\xc5\xa1ke obveznosti voja\xc5\xa1ke zadeve urejali centralno, pri \xc4\x8demer provincialni aristokrati niso imeli besede. Ko je ta sistem po leti 792 propadel, so postali lokalni velika\xc5\xa1i spet primarni vir voja\xc5\xa1ke mo\xc4\x8di. Cesarski dvor ni imel lastne vojske, zato se je zana\xc5\xa1al na organizacije profesionalnih bojevnikov, ki so jih po ve\xc4\x8dini sestavljali orjo\xc5\xa1iji, ki so jih zadol\xc5\xbeili za dolo\xc4\x8deno provinco, in cujbu\xc5\xa1iji, ki so jih zadol\xc5\xbeili preko voja\xc5\xa1kih krogov ali za dolo\xc4\x8dene naloge. Vzpostavil se je voja\xc5\xa1ki razred, ki pa je bil \xc5\xa1e vedno pod avtoriteto cesarskega dvora._NEWLINE_Lastniki \xc5\xa1oenov\xc2\xa0so imeli dostop do delovne sile, ko pa so pridobivali \xc5\xa1e bolj\xc5\xa1o voja\xc5\xa1ko tehnologijo (nove metode treniranja, mo\xc4\x8dnej\xc5\xa1i loki, oklep, konji in me\xc4\x8di) in ko so se lokalne razmere v 9. stoletju slab\xc5\xa1ale, je postajalo voja\xc5\xa1ko slu\xc5\xbeenje del vsakdana na posestvu. Ne samo \xc5\xa1oeni, tudi civilne in verske in\xc5\xa1titucije so\xc2\xa0ustanavljale zasebne garde za za\xc5\xa1\xc4\x8dito. Provincialni vi\xc5\xa1ji razred se je preobrazil v voja\xc5\xa1ko elito, ki je sledila idealom bu\xc5\xa1ija\xc2\xa0("bojevnik") ali samuraja\xc2\xa0("ta, ki slu\xc5\xbei")._NEWLINE_Zanimanja bu\xc5\xa1ijev\xc2\xa0v 10. stoletju je bilo v zasekavanju v stare in\xc5\xa1titucija, da bi se lahko\xc2\xa0ustvarile nove. Skupni interesi, dru\xc5\xbeinske povezave in sorodstvo so postale pomembne v voja\xc5\xa1kih skupinah, ki so postale del dru\xc5\xbeinskih\xc2\xa0uprav. \xc4\x8cez \xc4\x8das so se okoli dvorne aristokracije oblikovale velike regionalne voja\xc5\xa1ke dru\xc5\xbeine. Preko povezav na dvoru, voja\xc5\xa1kih nazivov in dostopa do delovne sile so pridobivali presti\xc5\xbe. Najvidnej\xc5\xa1e dru\xc5\xbeine z voja\xc5\xa1kim ozadjem so postale dru\xc5\xbeine Fud\xc5\xbeivara, Tajra in Minamoto._NEWLINE_Od sredine 10. in skozi 11. stoletje je\xc2\xa0upadala proizvodnja hrane, prebivalstvo je raslo, tekmovanje za dobrine je privedlo do\xc2\xa0upada mo\xc4\x8di Fud\xc5\xbeivar, voja\xc5\xa1ki pretresi pa postali pogostej\xc5\xa1i. Dru\xc5\xbeine Fud\xc5\xbeivara, Tajra in Minamoto, vse potomke cesarske dru\xc5\xbeine, so se medsebojno napadale, prevzemale nadzor nad novo osvojeno zemljo, vzpostavljale rivalske re\xc5\xbeime in zelo splo\xc5\xa1no kalile mir._NEWLINE_Dru\xc5\xbeina Fud\xc5\xbeivara je nadzorovala prestol do vladavine cesarja Go-Sand\xc5\xbeoja (1068-1073), ki je bil prvi cesar od devetega stoletja, ki ga ni rodila mater iz dru\xc5\xbeine Fud\xc5\xbeivara. Go-Sand\xc5\xbeo je bil odlo\xc4\x8den povrniti cesarjevo osebno oblast in sprejeti reforme za oslabitev Fud\xc5\xbeivar. Ustanovil je pisarno za validacijo posestev z namenom povrnitve centralne oblasti. Mnogi \xc5\xa1oeni\xc2\xa0niso pridobili potrebnih certifikatov, zato so se lastniki zbali za svoje imetje. Ustanovil je tudi In-no-\xc4\x8do (\xe9\x99\xa2\xe5\xba\x81, "pisarna samostanskega cesarja"), ki je slu\xc5\xbeila abdiciranim cesarjem, da so lahko iz ozadja vodili dr\xc5\xbeavo. Tej vrsti vladavine pravimo insej._NEWLINE_In-no-\xc4\x8do\xc2\xa0je zapolnil praznino, ki jo je pustil padec Fud\xc5\xbeivar. Le-te so pove\xc4\x8dini obdr\xc5\xbeali stare polo\xc5\xbeaje, a je bilo odlo\xc4\x8danje speljano mimo njih. \xc4\x8cez \xc4\x8das so jih nadomestili aristokrati iz vzpenjajo\xc4\x8dega se klana Minamoto. Dru\xc5\xbeina Fud\xc5\xbeivara je po\xc4\x8dasi razpadla na severno in ju\xc5\xbeno vejo, predvsem zaradi notranjih nesoglasij, insej\xc2\xa0pa je cesarski dru\xc5\xbeini omogo\xc4\x8dil, da naberejo vpliv nad prestolom. Med leti 1086 in 1156 je prevladovala in\xc5\xa1titucija In-no-\xc4\x8do\xc2\xa0in bojevni\xc5\xa1ki razred. V vladi je dominirala voja\xc5\xa1ka, ne pa civilna avtoriteta._NEWLINE_Boj za nasledstvo v sredini 12. stoletja je dali Fud\xc5\xbeivaram prilo\xc5\xbenost, da si povrnejo nekdanjo mo\xc4\x8d. Fud\xc5\xbeivara no Jorinaga se je zdru\xc5\xbeil z\xc2\xa0upokojenim cesarjem v nasilni bitki leta 1156 (upor Hogen) proti nasledniku za prestol, ki sta ga podpirala klana Tajra in\xc2\xa0 Minamoto. Klan Fud\xc5\xbeavara je bil\xc2\xa0uni\xc4\x8den, izpodrinili so star sistem vladanja, sistem insej\xc2\xa0pa je ostal brez mo\xc4\x8di, saj so bu\xc5\xa1iji\xc2\xa0prevzeli nadzor nad dvornimi zadevami. Leta 1159 sta se klana Tajra in Minamoto spopadla v uporu Hejd\xc5\xbei, s \xc4\x8dimer se je za\xc4\x8del dvajsetletni vzpon dru\xc5\xbeine Tajra._NEWLINE_Tajra no Kijomori je po uni\xc4\x8denju Minamotov vihtel vso mo\xc4\x8d in ostal poveljnik naslednjih 20 let. H\xc4\x8derko Tokuko je poro\xc4\x8dil s cesarjem Takarukajem, ki je\xc2\xa0umrl pri 19 letih, za seboj pa pustil mladoletnega sina Antokuja, Kijomori je posedel ve\xc4\x8d kot 50 sorodnikov na vladne polo\xc5\xbeaje, ponovno zgradil obmo\xc4\x8dje ob Notranjem morju Seto in spodbujal trgovino s kitajsko dinastijo Sung. Pri varovanju svoje mo\xc4\x8di je bil agresiven, ko je bilo to potrebno. Odstranil je kar 45 dvornih\xc2\xa0uradnikov in podrl dva te\xc5\xbeavna templja, Todaj-d\xc5\xbei in Kofuku-d\xc5\xbei._NEWLINE_Tajre je zapeljalo dvorno \xc5\xbeivljenje. Ignorirali so te\xc5\xbeave v provincah, kjer je klan Minamoto zbiral mo\xc4\x8d. Leta 1183, dve leti po Kijomorijevi smrti, je Joritmo Minamoto poslal brata nad Kjoto. Tajre so morale be\xc5\xbeati, cesarica regentka se je sku\xc5\xa1ala\xc2\xa0utopiti skupaj s sedemletnim cesarjem. Sin je\xc2\xa0umrl, sama pa je pre\xc5\xbeivela. Na prestol je sedel Takakurov drugi sin, cesar Go-Toba._NEWLINE_Z vzpostavitvijo Joritomove vlade so\xc2\xa0uvedli sistem bafuku, ki se je obdr\xc5\xbeal sedem stoletij. V province je imenoval voja\xc5\xa1ke guvernerje dajmjoje in oskrbnike d\xc5\xbeitote. Potem se je osredoto\xc4\x8dil na odstranitev Fud\xc5\xbeivar. Tri leta kasneje je bil imenovan za \xc5\xa1oguna v Kjotu. Leta 1198 je izgnal najstni\xc5\xa1kega cesarja Go-Toba. Nasledila sta ga dva sinova, a jih je po Joritomovi smrti leta 1199 odstranil njegov naslednik.\n_START_SECTION_\nRazvoji v budizmu\n_START_PARAGRAPH_\nV obdobju Hej\'an se je za\xc4\x8del budizem \xc5\xa1iriti po Japonskem, primarno preko dveh izoterskih sekt, Tendaj in \xc5\xa0igon. Tendaj izvira s Kitajske, temelji na Lotosovi sutri, pomembnej\xc5\xa1i sutri v Mahajama budizmu, \xc5\xa1iri pa ga Saj\xc4\x8do. \xc5\xa0igon je japonski prevzem kitajske \xc5\xa1ole Chen Yen, s Kitajske ga je prinesel duhovnik Kukaj, poudarja pa ezoteri\xc4\x8dni budizem. Oba sta \xc5\xbeelela s podporo aristokracije povezati dr\xc5\xbeavo in vero, kar je privedlo do ideje "aristokratskega budizma".\xc2\xa0Pomembna doktrina Tendaja je mo\xc5\xbenost razsvetlenja za "vsa bitja".\xc2\xa0Saj\xc4\x8do je zahteval tudi neodvisno imenovanje menihov.\xc2\xa0Cesarska prestolnica ob vzno\xc5\xbeju gore Hiej in sveti\xc5\xa1\xc4\x8de Tendaj na gori Hiej sta spletla tesno razmerje, zato je Tendaj poudarjal spo\xc5\xa1tovanje cesarja in ljudstva. Sam cesar Kanmu je postal pokrovitelj sekte, ki je pri\xc5\xa1la do mo\xc4\x8di v naslednjih stoletjih. Kukaj se je priljubil slede\xc4\x8dim cesarjem in generacijam Japoncem, ne samo s svojo svetostjo, ampak tudi poezijo, kaligrafijo, slikanjem in kiparjenjem. \xc5\xa0inagon je bil z\xc2\xa0uporabo "bogatih simbolov, obredov in mandal"\xc2\xa0privla\xc4\x8den za mno\xc5\xbeice.\n_START_SECTION_\nLepota\n_START_PARAGRAPH_\nV obdobju Hej\'an je bila lepota pomembena lastnost "dobrega \xc4\x8dloveka". Mo\xc5\xa1ki in \xc5\xbeenske so nosili puder in \xc4\x8drnili zobe (ohaguro). Mo\xc5\xa1ki ideal so bili medli brki in tanka kozja brada, \xc5\xbeenski ideal pa majhna, rede\xc4\x8de pobarvana\xc2\xa0usta, izpuljene in nato dorisane obrvi visoko na \xc4\x8delu (hikimaju)._NEWLINE_\xc5\xbdenske so negovale svetle\xc4\x8de, \xc4\x8drne, valujo\xc4\x8de lase, obla\xc4\x8dile pa so se v kompleksno formalno obleko d\xc5\xbeunihitoe\xc2\xa0("dvanajstslojni pla\xc5\xa1\xc4\x8d", \xc5\xa1tevilo slojev je variiralo). Kostume je narekoval\xc2\xa0urad in letni \xc4\x8das. Sistem barv je\xc2\xa0uprizarjal cvetlice, rastline in \xc5\xbeivali, ter jih povezoval z letnim \xc4\x8dasom ali mesecem (irome, kasane-no-irome).\n_START_SECTION_\nGospodarstvo\n_START_PARAGRAPH_\nObdobje Hej\'an je bilo po eni strani nenavadno dolg mir, a je Japonsko tudi ekonomsko oslabil in vodil ve\xc4\x8dino ljudi v rev\xc5\xa1\xc4\x8dino.\xc2\xa0Kdor je nadzoroval ri\xc5\xbeeva polja, je tudi vihtel mo\xc4\x8d nad de\xc5\xbeelo in ljudmi. Bila so vir zaslu\xc5\xbeka za dru\xc5\xbeine, kot so Fud\xc5\xbeivare.\xc2\xa0Aristokratov (\xe8\x89\xaf\xe6\xb0\x91 "dobri ljudje")\xc2\xa0 je bilo v dr\xc5\xbeavi s 5 milijoni prebivalcev samo okoli 5.000. Pomemben razlog za vzpon samurajev je bila upravljalna nesposobnost teh dvorjanov v provincah. Do leta 1000 ve\xc4\x8d niso znali izdajati valute, kar je odilo v izginotje denarja. Ri\xc5\xbe je postal najpomembnej\xc5\xa1e sedstvo za izmenjavo.\xc2\xa0Odsotnost stabilnega medija za ekonomsko izmenjavo se odra\xc5\xbea v romanih iz tistega \xc4\x8dasa. Slom so na primer pla\xc4\x8devali s starimi svilenimi kimoni in drugimi\xc2\xa0uporabnimi predmeti._NEWLINE_Fu\xc5\xbeivare niso uspele vzdr\xc5\xbeevati policijskih sil, zato so roparji pogosto pre\xc5\xbeali na popotnike. V romanih so glavne osebe pogosto prepla\xc5\xa1ene ob misli na no\xc4\x8dno potovanje. Sistem \xc5\xa1oen\xc2\xa0je omogo\xc4\x8dal kopi\xc4\x8denje bogastva pri aristokratskih elitah, ekonomski prese\xc5\xbeek pa lahko pove\xc5\xbeemo s kulturnim razvojem in\xc2\xa0ukvarjanjem z\xc2\xa0umetnostjo.\xc2\xa0Tudi ve\xc4\x8dji budisti\xc4\x8dni templji v mestih Hej\'an-kjo in Nara so imeli \xc5\xa1oene. Ustanavljanje ruralnih vej in integracije mnogih \xc5\xa1intoisti\xc4\x8dnih sveti\xc5\xa1\xc4\x8d pod templje odseva "dinami\xc4\x8dno organiziranost".\n_START_SECTION_\nSodobne\xc2\xa0upodobitve obdobja\n_START_PARAGRAPH_\nIkonografija obdobja Hej\'an je znana po vsej Japonski in se pogosto pojavlja v medijih, od tradicionalnih festivalov do animejev. V mangi in seriji Hikaru no Go obi\xc5\xa1\xc4\x8de protagonista duh genija igre go, pripadnika vodilnega klana obdobja Hej\'an, Fud\xc5\xbeivara no Saj._NEWLINE_Na mnogih festivalih se nosi hejanska obla\xc4\x8dila. Najbolj znan je festival lutk Hinamacuri, pa tudi Aoi macuri v Kjotu, Sajo macuri v Mejvi in Mietu, kjer se\xc2\xa0uporablja dvanajstslojno obleko. Tradicionalni festivali konjskih lokostrelcev jabusame\xc2\xa0iz slede\xc4\x8dega obdobja Kamakura tudi vklju\xc4\x8dujejo podobna obla\xc4\x8dila._NEWLINE_Dvodelna zgodovinska saga White as Bone, Red as Blood: The Fox Sorceress (2009) in White as Bone, Red as Blood: The Storm God (2011)\xc2\xa0prikazuje klju\xc4\x8dno obdobje med letoma 1160 in 1185 skozi o\xc4\x8di Sejko Fud\xc5\xbeivara._NEWLINE_Ra\xc4\x8dunalni\xc5\xa1ka igra Total War\xcb\x90 Shogun 2 omogo\xc4\x8da v dodatku Rise of the Samurai odigrati lastno razli\xc4\x8dico genpejske vojne. Igralec lahko izbira med eno od dveh vej klanov Minamoto, Tajra in Fud\xc5\xbeivara. Cosmology of Kyoto\xc2\xa0se odvija v 10.-11. stoletju v obdobju Hej\'an in vklju\xc4\x8duje verska prepri\xc4\x8danja, folkloro in zgodbe o duhovih iz tistega \xc4\x8dasa.'